Jesper Langballe (DF), 2007-01-10:
Katastrofalt fejlagtige fordomme hviler ikke så sjældent på rigtige iagttagelser.
Det er velkendt, at der i de parallelsamfund, som indvandrerghettoerne udgør, ofte hersker de mest uhyrlige fordomme om danske kvinder, altså at de er til fals for hvem som helst – jeg skal ikke her fra Folketingets talerstol bruge det udtryk, som de steder, i de kredse, ofte bruges om danske kvinder – og at man ikke skylder sådan nogle nogen respekt; for enhver kan jo se, hvor udfordrende danske kvinder går klædt, og enhver kan iagttage den frie omgangsform, vi har hos os mellem de to køn, som vi betragter som ligeværdige.
Kommer man fra Mellemøsten, hvor kvindelig påklædning og almindelig omgangsform unægtelig er anderledes, ligger det lige for at drage den slutning, at danske kvinder har en nærmest dyrisk seksualmoral, der berettiger en mand til at tage sig alle mulige friheder.
De tragiske følger af disse fordomme er jo også velkendte: chikane og i allerværste fald voldtægter.
Den almindelige kvindeforagt, der fundamentalt ligger i det, er det meget vanskeligt at stille noget op med.
Det er et spørgsmål om et langvarigt kulturelt opdragelsesarbejde.
Men det, der er baseret på rene misforståelser, kan man måske gøre noget ved.
Derfor synes vi, at det er en utrolig gevinst, at vi nu får en indvandringsprøve, hvor de folk, der skal hertil, får kulturchokket, før de kommer til Danmark, og bliver klar over, at de slutninger, de ellers ville have draget, f.eks. om danske kvinder og også med hensyn til mange andre spørgsmål, ikke var holdbare.
Jeg vil gerne sige allerførst, at vi er utrolig glade for at være med til at stemme for det her lovforslag.
Vi er tilfredse med alle punkterne i det.
Jeg vil dog sige, at vi faktisk har haft nogle interne overvejelser om det med, at forkynderne skulle underkastes en indvandrerprøve.
Vi har lyttet til de repræsentanter fra frikirker og immigrantkirker, som har argumenteret imod det, og vi synes, de talte godt for deres sag, især når de bad om i stedet for selv at lave en prøve i forbindelse med et kursus, der var langt mere omfattende, men som skulle komme efterfølgende, altså efter at de var kommet til Danmark.
Når vi alligevel ender med at stemme for og gå ind for lovforslaget, sådan som det foreligger nu, er det bl.a. med henvisning til, at der vil være en mulighed for, da Udlændingeservice kan være prøvestedet, ligesom de danske repræsentationer i udlandet kan være det, at få et visum til Danmark.
Det kan så klares i Udlændingeservice, hvis man har for vanskeligt ved at komme til en dansk repræsentation i sit hjemland.
Vi synes under alle omstændigheder, det er godt, at man som forkynder i et fremmed land sætter sig ind i det lands samfundsforhold og kultur – hvis jeg selv skulle ud som forkynder i et fremmed land, ville jeg betragte det som en selvfølge, at jeg gjorde det så godt, jeg overhovedet kunne – og vi synes, at det er udmærket, at den betingelse stilles.
Vi synes så også, at den anden del af lovforslaget, den udvidede jobkortordning og greencardordningen, er en stor gevinst.
Vi har behov for den arbejdskraft, og lad mig med hensyn til greencardordningen sige, at vi er særlig glade for, at vi nu skulle have sikret os, at den ikke løber ud af kontrol, sådan at vi skaber en ny udenlandsk arbejdsløshedskø, samtidig med at der er danske ledige, som måske kunne tage de pågældende jobs.
Det har man sikret sig ved, at der kan skrues på ordningen, så det pointtal, der skal til for at komme ind og få et halvt års opholdstilladelse til at søge job, kan flyttes fra den ene dag til den anden alt efter den øjeblikkelige ledighedssituation i Danmark.